Jtem Hans, ijk hore eijne qwade tijdijne wan dij wo dw eijn berdore werst, wo dw ber swpt to follen als eijn sw, dat mij denne sere wordrwt wnd mij let ijs. Stelle dat aff. Jtom so was Peter wan Aken wol xiiij dage to Danke gewesst, vnd ijk hadde ijn de schwte ij sache hoppen vnd eijn breffe. So qwam he to mij vnd sede mij godenacht wan her meijsster Pawels wegen vnd won dijnent wegen; so sprach he mij dar to, dat ijk noch her meijsster Pawel senden solde ij sachehe (!) hoppen. So sende ijk em noch ij sache, de wogen iij schijppwnt mijn ij lijsspwnt, dat schijppwnt x [mark], ijs xx#15 [mark] mijt allem wmgelde. Effte en her meijster Pawel nijcht behoff hefft, so wert he mij effte dij wol beholppen wesen dat he worschofft wert. Bijdde Peter Wijen dat he dat besste do wnd worchoppet en man wech; ok hefft he mij sere grot geloffet Peter wan Aken, dat he wol helppen wijl, dat he worchofft wert sal, ok ijs he my j sach hoppen schwldijch, ijs xvii[½] [mark]; dar loffet he mij ok felle war to senden mijt dij, wen dw wan dar wolt; man spe dij to hws myt den erssten wnd sw dij wol wor. Jtem choppe felle vnd tran, selspeck; rame dat besste ijn allen dijnen vnd brijnk al dat mijne mijt to hws. Jtem so sende ijk her meijsster Pawel j ferndel sere goden rommenije vnd eijn achtendel basstert, dat gijff sijner werdijchheijt vnd dat he dat chlen nijcht worsmaden let. Ijt ijs serre got wijn, als Peter wan Aken dij wol seggen wert. Got vnd Marija spare dij geswnt etc. Hans Chonert.